## Sanitat posa en marxa una campanya per a donar a conéixer a la ciutadania l’ajuda telefònica que es presta des del CICU davant una parada cardíaca

*** El conseller de Sanitat explica que “encara que es desconega la tècnica del massatge cardíac, des del CICU es donen indicacions de com fer-lo fins a l’arribada dels servicis mèdics d’emergència”
* Sanitat difon una cançó en xarxes socials i en els centres escolars per a ensenyar els xiquets a reaccionar davant una parada cardíaca
* Professionals del SESCV ensenyen més de 300 escolars a fer la reanimació cardiopulmonar bàsica i altres tècniques en les tres capitals de província**

La Conselleria de Sanitat ha posat en marxa una campanya per a donar a conéixer a la ciutadania l’ajuda telefònica que professionals del CICU (Centre d’Informació i Coordinació d’Urgències) presten als qui alerten el 112 quan algú està en parada cardiorespiratòria perquè puguen fer el massatge cardíac.

Així ho ha anunciat el conseller de Sanitat, Marciano Gómez, en la jornada que s’ha celebrat a València amb motiu del Dia Mundial de la Parada Cardíaca i durant la qual ha informat que, durant este any, els equips mèdics del SAMU han reanimat 1.457 pacients en parada cardiorespiratòria. D’ells, 202 corresponen a la província de Castelló, 559 a la d’Alacant i 696 a la de València.

El conseller ha afirmat que “és fonamental que se sàpia que quan s’alerta el 112 que una persona està inconscient, s’activa el protocol telefònic de reanimació cardiopulmonar i immediatament professionals mèdics o d’infermeria del CICU es posen en contacte amb la persona alertant i li donen indicacions per a iniciar el massatge cardíac o les instruccions necessàries per a fer-lo, encara que es desconega la tècnica”.

Marciano Gómez ha recordat que “des del CICU s’està en tot moment al telèfon donant les instruccions necessàries per a marcar el ritme de les compressions i acompanyant la persona que alerta fins que arriben els servicis mèdics d’emergència i continuen amb la reanimació cardiopulmonar avançada per a estabilitzar el pacient i traslladar-lo al centre hospitalari corresponent”.

“Esta intervenció inicial és determinant per a la supervivència, tant és així que les investigacions avalen que es poden augmentar les possibilitats de supervivència en més del 50 % quan es fa la reanimació cardiopulmonar bàsica en els primers instants d’una parada cardíaca”, ha insistit el conseller.

En el CICU s’han gestionat, durant este any, una mitjana de 16 telefonades al dia relatives a parada cardiorespiratòria. Aproximadament en la mitat dels casos s’ha activat el protocol telefònic. En l’altra mitat de casos no es va activar, bé perquè no procedia o bé perquè el testimoni que alertava ja sabia fer les maniobres o va declinar fer-les per no sentir-se capacitat en eixe moment pel seu estat físic o d’ànim, etc.

Precisament, el conseller ha indicat que “l’important és que qualsevol persona sàpia que pot salvar una vida amb coneixements de les maniobres de reanimació cardiopulmonar bàsica o sense, per la qual cosa l’objectiu de la campanya és que cada vegada s’active més el protocol telefònic i d’esta manera puguen sobreviure més persones”. La campanya es difondrà a través de cartelleria, tríptics, xarxes socials i mitjans de comunicació.

**Cançó per a xiquets**

D’altra banda, i aprofitant que els protagonistes de la jornada d’enguany han sigut xiquets i xiquetes de 12 anys, s’ha presentat una cançó, composta per una metge del SAMU, la fi de la qual és ensenyar els menors a reaccionar davant una parada cardíaca.

El conseller ha mostrat el seu “agraïment i satisfacció en disposar d’una cançó pròpia per a transmetre als xiquets la importància de saber com alertar i què fer en situacions així”. Gràcies a la col·laboració de la Conselleria d’Educació, la cançó serà distribuïda en els centres escolars “perquè facen d’altaveu i complir així amb l’objectiu d’arribar al major nombre de xiquets possible”, ha destacat.

Així mateix, durant la jornada, a la qual també ha assistit la directora general d’Innovació i Inclusió Educativa, Xaro Escrig, professionals del SESCV (Servici d’Emergències Sanitàries de la Comunitat Valenciana) han transmés als menors, a través de tallers i gimcanes, la importància de la cadena de supervivència. Se’ls ha ensenyat a alertar el 112 davant una emergència, a fer la reanimació cardiopulmonar bàsica, l’ús del desfibril·lador automàtic, així com la maniobra de Heimlich per a evitar que un engargussament derive en parada cardiorespiratòria.

El SESCV ha desplegat diversos recursos mòbils perquè els escolars coneguen directament el seu funcionament i com es treballa dins. D’esta manera, han pogut accedir a una ambulància del SAMU (Servici d’Ajuda Mèdica Urgent), a una unitat d’SVA (Suport Vital Avançat) d’infermeria, a una ambulància d’SVB (Suport Vital Bàsic), a un vehicle EMV (Emergència de Múltiples Víctimes), a una unitat VIR (Vehicle d’Intervenció Ràpida) o a un vehicle de comunicacions i coordinació.

En les capitals d’Alacant i Castelló també s’han desenrotllat jornades similars a la de València.

**Un imant d’ajuda**

En total, entre les tres ciutats han participat més de 300 escolars als qui se’ls ha entregat un imant omplible perquè el posen en un lloc visible en el seu domicili, i en el qual es recorda el telèfon 112 i s’ha disposat dos espais omplibles: un per a escriure l’adreça de la seua vivenda i un altre per si algun dels membres de la família patix una malaltia crònica.

Segons ha explicat Marciano Gómez, “el que es pretén amb un objecte tan simple és que si un xiquet o xiqueta es troba a sa casa i un familiar patix algun tipus de crisi derivada de la seua malaltia crònica, puga donar la direcció exacta i facilitar el tipus de patologia. Esta informació és fonamental perquè els servicis mèdics d’emergència puguen reaccionar amb més precisió”.

El conseller ha realçat que “els xiquets i les xiquetes puguen, en un moment donat, alertar amb rapidesa davant una emergència i facilitant amb poques dades una informació precisa i molt valuosa”. En este punt, Marciano Gómez ha volgut recordar l’actuació d’una xiqueta de quatre anys que va alertar el 112, fa poc més d’un any, quan sa mare estava patint una crisi epilèptica en el seu domicili de València, la qual cosa va permetre que els equips mèdics arribaren a temps per a atendre-la.

Fecha: 16/10/2024